**Likumprojekta „Grozījumi Ceļu satiksmes likumā” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts “Grozījumi Ceļu satiksmes likumā” (turpmāk – likumprojekts) sagatavots pēc Lauksaimnieku nevalstisko organizāciju un Zemkopības ministrijas iniciatīvas, lai optimizētu traktortehnikas vadītāju kategoriju skaitu un traktortehnikas vadītāju apliecību iegūšanas kārtību. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Ceļu satiksmes likuma (turpmāk – likums) 23. panta septīto daļu patlaban spēkā ir astoņas traktortehnikas vadītāju apliecību kategorijas (turpmāk – traktortehnikas kategorijas). Atbilstoši likuma 26. pantam transportlīdzekļu vadīšanas tiesības ļauj personai vadīt attiecīgajai kategorijai atbilstošu transportlīdzekli, piedaloties ceļu satiksmē.  Nevalstiskās organizācijas jau gadiem ir norādījušas, ka Latvijā salīdzinājumā ar Eiropas Savienības dalībvalstīm ir pārāk daudz traktortehnikas vadītāju kategoriju. Eiropas Savienībā atkarībā no dalībvalsts pamatā ir viena vai divas, bet ne vairāk kā četras traktortehnikas vadītāju kategorijas.  Patlaban ir izveidojusies situācija, ka darba devēji neatkarīgi no vadītāja apliecībā norādītajām kategorijām pirms traktortehnikas vadības uzticēšanas kādai personai pārbauda tās prasmes vai, ja tas nepieciešams, apmāca personu vadīt attiecīgo traktortehniku. Tā kā darba devēji neuzticas traktortehnikas vadītāju apliecībai, nav nepieciešamība pēc tik sīka un detalizēta traktortehnikas kategoriju sadalījuma.  Patlaban, lai lauksaimniecības nozarē varētu strādāt ar jebkura veida traktortehniku, ir nepieciešamas trīs traktortehnikas vadītāju kategorijas, meža nozarē – divas un ceļu būves nozarē – četras traktortehnikas kategorijas. Lielais kategoriju skaits rada problēmas darba devējiem atrast darbinieku, kam ir tiesības vadīt attiecīgās transportlīdzekļu grupas traktortehniku, īpaši gadījumos, kad nepieciešama darbinieku aizvietošana slimības vai cita iemesla dēļ.  Lai risinātu problēmu un atvieglotu darbu attiecīgās nozares darba devējiem, likumprojekts paredz optimizēt un apvienot vairākas traktortehnikas kategorijas vienā kategorijā, tādējādi samazinot pašreizējo traktortehnikas kategoriju skaitu līdz 4 traktortehnikas kategorijām TR1, TR2, TR3 un TR4.  Traktortehnikas vadītāju apliecība dod tiesības personai vadīt konkrētas kategorijas traktortehnikas grupu neatkarīgi no to pielietojuma veida vai nozares. Līdzšinējā C un H kategorija (ekskavatori, iekrāvēji un speciālā pašgājējtehnika) tiks iekļauta visās kategorijās, jo to izmantošana ir būtiska visās nozarēs.  Līdzšinējā D kategorija (lauksaimniecības pašgājējmašīnas) tiks iekļauta TR1 un TR2 kategorijā, jo traktorus un lauksaimniecības pašgājējmašīnas darbā izmanto pārsvarā vienas nozares pārstāvji, t.i., lauksaimnieki.  Līdzšinējā E kategorijā tiks iekļauta TR4 kategorijā, jo tā ir ceļubūves mašīna.  Mainot traktortehnikas vadītāju apliecību un iegūstot jauno kategoriju, tiks paplašināta kategorijas traktortehnikas grupa, tāpēc persona būs tiesīga vadīt plašāku traktortehnikas klāstu. Iegūstot:   1. TR1 kategoriju papildus **pamatkategorijai A**, iegūst arī tiesības vadīt D, C un H kategorijas grupas traktortehniku, kuras pilna masa nepārsniedz 7500 kg; 2. TR2 kategoriju (visi traktori) papildus **pamatkategorijai B**, iegūst arī tiesības vadīt D, C un H kategorijas grupas traktortehniku; 3. TR3 kategoriju papildus **pamatkategorijai F**, iegūst arī tiesības vadīt C un H kategorijas grupas traktortehniku; 4. TR4 kategoriju papildus **pamatkategorijai G**, iegūst arī tiesības vadīt E, C un H kategorijas grupas traktortehniku.  |  |  | | --- | --- | | Kategorijas | | | TR1 | A, C, D, H | | TR2 | B, C, D, H | | TR3 | F, C, H | | TR4 | G, E, C, H |   Tāpat kā līdz šim saglabāsies traktortehnikas masas dalījums traktortehnikas kategorijās un traktortehnikas vadītāju tiesības varēs iegūt no 16 gadu vecuma traktortehnikai ar pilnu masu līdz 7500 kg un no 17 gadu vecuma – pārējai traktortehnikai.  Līdz ar grozījumiem traktortehnikas kategoriju grupējumā tiek mainīti arī traktortehnikas kategoriju nosaukumi, aizstājot burtus A, B, C, D, E, F, G, un H ar saīsinājumiem TR1, TR2, TR3, un TR4. Tas darīts tādēļ, lai kategoriju nosaukumi nedublētos ar autovadītāju kategorijām Latvijā un Eiropas Savienībā. Tāpat ir ņemta vērā Eiropas Savienības dalībvalstu pieredze, kurās vadītāju apliecībās traktortehnikas kategoriju apzīmējums sākās ar burtu T. Saskaņā ar Eiropas Parlamenta un Padomes Regulas (ES) Nr.167/2013 par lauksaimniecības un mežsaimniecības transportlīdzekļu apstiprināšanu un tirgus uzraudzību 4. pantu ar buru T kombinācijā ar cipariem no 1 līdz 4 tiek apzīmētas riteņtraktoru kategorijas. Ievērojot iepriekšminēto, traktortehnikas vadītāju apliecību kategorijas apzīmējumā lietota burtu kombinācija TR, lai traktortehnikas vadītāju apliecību kategorijas netiktu jauktas ar riteņtraktoru kategorijām.  Ceļu satiksmes likums šobrīd paredz atbrīvot no pirmreizējās valsts tehniskās apskates uz 24 mēnešiem traktorus un lauksaimniecības pašgājējmašīnas, ja reģistrācijas brīdī to motora darba ilgums nepārsniedz 250 motorstundas. Likumprojektā neviena traktortehnikas grupa atsevišķi netiek nošķirta, bet šī atkāpe, ievērojot kritērijus par pirmreizējo valsts tehnisko apskati, tiek piemērota visai traktortehnikai vienādi.  Likumprojekts precizē traktortehnikas grupu nosaukumu “Komunālā pašgājēja traktortehnika” – tas tiek aizstāts ar nosaukumu “komunālās mašīnas”. Šis nosaukums likumprojektā tiek precizēts, lai nodrošinātu vienotu definīciju lietojumu saskaņā ar LV standartu PrLVS 449 „Traktori, pašgājējmašīnas un to piekabju tipi. Definīcijas”.  Ievērojot izmaiņas traktortehnikas kategorijās, būs nepieciešamas izdarīt izmaiņas arī Valsts tehniskās uzraudzības aģentūras pārziņā esošajā sistēmā “Traktortehnikas un tās vadītāju informatīvā sistēma” un Iekšlietu ministrijas Informācijas centra pārziņā esošās informācijas sistēmas “Integrētā iekšlietu informācijas sistēma” apakšsistēmā “Mantu meklēšana un pārlūkprogrammā “Mobapp”” saistībā ar datu apmaiņas procedūru, jo esošās kategorijas papildinās traktortehnikas TR1, TR2, TR3 un TR4 kategorijas.  Pašlaik spēkā ir trīs traktortehnikas vadītāju apliecības veidi – tie parādīti anotācijas pielikumā. Līdz 2019. gada 28. septembrim ir spēkā (vecās) traktortehnikas vadītāju apliecības un speciālās traktortehnikas vadītāju apliecības. Lai samazinātu traktortehnikas vadītāju apliecību skaitu, iepriekšējās (vecās) divas apliecības tika apvienotas vienā, izveidojot jaunu traktortehnikas vadītāju apliecību, ko sāka izdot ar 2009. gada 29. septembri. Anotācijas pielikumā ir parādīti visi šobrīd derīgās traktortehnikas vadītāju apliecības paraugi.  Esošās traktortehnikas kategorijas tiks pielīdzinātas jaunajām kategorijām pēc tabulā atspoguļotās shēmas.  Tabula  **Traktortehnikas kategoriju pielīdzināšana**   |  |  |  | | --- | --- | --- | | No 04.11.1997. līdz 28.09.2009. | No 29.09.2009. līdz šim | Jaunā kategorija | |  | A | TR1 | | A un A1 | B | TR2 | | B un B1 | B | TR2 | | C un C1 | A | TR1 | | D un D1 | D | TR2 | | E | E | TR4 | |  | C | TR2 | | Ekskavators | B un C | TR2 | | Iekrāvēji | B un C | TR2 | | Buldozers | B | TR2 | | Ceļu būves un kopšanas mašīnas | G | TR4 | | Meža mašīnas | F | TR3 | | Cita pašgājēja tehnika | H | TR2 |   Likumprojekta spēkā stāšanās termiņš ir 2019. gada 1.janvāris. Šajā periodā:   1. Ministru kabinetam ir jāapstiprina grozījumi: 2. Ministru kabineta 2009. gada 13. janvāra noteikumos Nr. 206 „Noteikumos par prasībām komersantiem, izglītības iestādēm un speciālistiem, kuri nodrošina traktortehnikas vadītāju apmācību, traktortehnikas vadītāju apmācības programmām, kā arī apmācību kontroles kārtību par traktortehnikas vadītāju tiesību iegūšanas kārtību”; 3. Ministru kabineta 2009. gada 29. septembra noteikumos Nr. 1123 “Traktortehnikas vadītāja tiesību iegūšanas un atjaunošanas, kā arī traktortehnikas vadītāja apliecības izsniegšanas, apmaiņas, atjaunošanas un iznīcināšanas kārtība”; 4. Ministru kabineta 2009. gada 13. janvāra noteikumos Nr. 30 “Noteikumi par traktortehnikas un tās piekabju valsts tehnisko apskati un tehnisko kontroli uz ceļiem”; 5. Ministru kabineta 2017. gada 6. jūnija noteikumos Nr. 313 “Traktortehnikas un tās piekabes reģistrācijas noteikumi”; 6. Latvijas Nacionālā standartizācijas institūcijai „Latvijas standarts” ir jāiesniedz apstiprināšanai grozījumi LV standartā PrLVS 449 „Traktori, pašgājējmašīnas un to piekabju tipi. Definīcijas”; 7. Valsts tehniskās uzraudzības aģentūrai traktortehnikas vadītāju teorētiskais eksāmens ir jāpārnes uz elektronisko vidi, kā arī ir jāizstrādā jaunais vadītāju apliecības dizains; 8. ievērojot projektā paredzēto traktortehnikas kategoriju maiņu, Iekšlietu ministrijas Informācijas centram sadarbībā ar Valsts tehniskās uzraudzības aģentūru būs nepieciešams mainīt datu apmaiņas procedūras.   Likumprojekts paredz, ka tās vadītāju apliecības, kas izsniegtas līdz 2019. gada 1. janvārim, ir derīgas līdz to derīguma termiņa beigām. Tādējādi netiek radīts administratīvais slogs traktortehnikas vadītāju apliecību īpašniekiem, ja tiktu noteikts pārejas periods, kurā obligāti būtu jāapmaina traktortehnikas vadītāju apliecība. Traktortehnikas vadītāju apliecības maiņa ir brīvprātīga. Ja persona vēlēsies iegūt tiesības vadīt arī tās kategorijas traktortehniku, kas nāk klāt līdz ar vadītāju apliecību maiņu, tā to darīs brīvprātīgi. |
| 3. | Projekta izstrādē iesaistītās institūcijas | Zemkopības ministrijas 2017. gada 2. marta rīkojumā Nr. 37 „Par traktortehnikas darba grupas izveidošanu” iekļautās institūcijas:   1. Zemkopības ministrija, 2. Valsts tehniskās uzraudzības aģentūra; 3. VSIA „Sertifikācijas un testēšanas centrs”; 4. biedrība „Zemnieku saeima”; 5. biedrība „Lauksaimnieku organizāciju sadarbības padome”; 6. biedrība “Lauksaimniecības statūtsabiedrību asociācija”; 7. biedrība “Latvijas Neatkarīgo mežizstrādātāju asociācija”; 8. biedrība “Latvijas Lauksaimniecības kooperatīvu asociācija”; 9. biedrība „Lauksaimniecības tehnikas ražotāju un tirgotāju asociācija”.   Pieaicinātie eksperti:   1. biedrība „Latvijas ceļu būvētājs”; 2. SIA „Latvijas Lauku konsultāciju un izglītības centrs”. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojektā ietvertais tiesiskais regulējums attiecas uz šādām personām un institūcijām:   1. traktortehnikas vadītāju apliecību īpašniekiem – 91 300. 2. personām, kas gada laikā plāno iegūt un apmainīt traktortehnikas vadītāju apliecību, – 10 000. 3. Valsts tehniskās uzraudzības aģentūru; 4. Valsts policiju. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts tiesiskais regulējums nemaina tiesības un pienākumus, ne arī veicamās darbības. Tas neparedz jaunas izmaksas vai papildu administratīvās procedūras. Grozījumi, ko paredz likumprojekts, nerada papildu administratīvo slogu Valsts tehniskās uzraudzības aģentūrai.  Personām samazināsies administratīvais slogs, jo tiek apvienotas vairākas kategorijas un nebūs atsevišķi jākārto traktortehnikas vadītāju D, C, E un H kategorijas eksāmens. |
| 3. | Administratīvo izmaksu monetārs novērtējums | Vidēji gadā kopā tiek izsniegtas aptuveni 2780 vadītāju D (800), C (1500), E (120) un H (360) kategoriju apliecības. Personām samazināsies administratīvais slogs, jo nebūs jāgatavo iesniegumi.  C = (6,79 x 0,08) x (2780 x 1) = 1510 *euro*.  Līdz ar to kopējais administratīvais slogs personām samazināsies par 1510 *euro* gadā. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Ministru kabineta noteikumu projekts „Grozījumi Ministru kabineta 2010. gada 2. marta noteikumos Nr. 206 „Noteikumi par prasībām komersantiem, izglītības iestādēm un speciālistiem, kuri nodrošina traktortehnikas vadītāju apmācību, traktortehnikas vadītāju apmācības programmām, kā arī apmācību kontroles kārtību””. Ar grozījumiem tiks:   1. precizēti kategoriju un grupu nosaukumi; 2. pārskatīta apmācības programma, lielāku uzmanību pievērošot traktortehnikas praktiskai vadīšanai un ikdienas apkopei.   Ministru kabineta noteikumu projekts „Grozījumi Ministru kabineta 2009. gada 29. septembra noteikumos Nr. 1123 „Traktortehnikas vadītāja tiesību iegūšanas un atjaunošanas, kā arī traktortehnikas vadītāja apliecības izsniegšanas, apmaiņas, atjaunošanas un iznīcināšanas kārtība””. Ar grozījumiem tiks:   1. precizēti kategoriju un grupu nosaukumi; 2. pilnveidota vadītāju tiesību iegūšanas kārtība; 3. paredzēta jauno kategoriju pielīdzināšanas kārtība, veicot traktortehnikas vadītāju apliecību maiņu.   Ministru kabineta noteikumu projekts “Grozījumi Ministru kabineta 2009. gada 13. janvāra noteikumos Nr. 30 “Noteikumi par traktortehnikas un tās piekabju valsts tehnisko apskati un tehnisko kontroli uz ceļiem””. Ar grozījumiem tiks precizētas traktortehnikas vadītāju apliecību kategorijas.  Ministru kabineta noteikumu projekts “Grozījumi Ministru kabineta 2017. gada 6. jūnija noteikumos Nr. 313 “Traktortehnikas un tās piekabes reģistrācijas noteikumi””. Ar grozījumiem tiks precizētas traktortehnikas grupas un apakšgrupas. |
| 2. | Atbildīgā institūcija | Zemkopības ministrija |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| Projekts šo jomu neskar. | | |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par likumprojektu 2017. gada 9. jūnijā tika ievietota tīmekļa vietnes [www.zm.gov.lv](http://www.zm.gov.lv) sadaļā “Sabiedriskā apspriešana”. |
| 2. | Sabiedrības līdzdalība projekta izstrādē | Likumprojekts elektroniski tika nosūtīts saskaņošanai, šādām nevalstiskajām organizācijām: biedrībām „Zemnieku saeima”, „Lauksaimnieku organizāciju sadarbības padome”, “Lauksaimniecības statūtsabiedrību asociācija”, “Latvijas Neatkarīgo mežizstrādātāju asociācija”, „Lauksaimniecības tehnikas ražotāju un tirgotāju asociācija”, „Latvijas ceļu būvētājs” un „Latvijas Ceļu būvētājs” un SIA „Latvijas Lauku konsultāciju un izglītības centrs”.  Likumprojekts 2017. gada 30. oktobrī atkārtoti tika nosūtīts elektroniskai saskaņošanai nevalstiskajām organizācijām . |
| 3. | Sabiedrības līdzdalības rezultāti | Par tīmekļa vietnē www.zm.gov.lv ievietoto noteikumu projektu iebildumi un priekšlikumi no sabiedrības netika saņemti.  No nevalstiskajām organizācijām atzinumi netika saņemti.  Atkārtotajā elektroniskajā saskaņošanā biedrība „Lauksaimnieku organizāciju sadarbības padome” likumprojektu saskaņoja bez iebildumiem, biedrība „Zemnieku saeima” un biedrība “Latvijas Neatkarīgo mežizstrādātāju asociācija” atbalsta likumprojekta virzību pēc būtības, bet ir pret to, ka likumprojekta spēkā stāšanās termiņš tiek pārcelts no 2018. gada 1. marta uz 2019. gada 1.janvāri. Pārējās nevalstiskās organizācijas atzinumus nesniedza. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts tehniskās uzraudzības aģentūra |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts nemaina Valsts tehniskās uzraudzības aģentūras funkcijas un struktūru. |
| 3. | Cita informācija | Nav |

Zemkopības ministrs Jānis Dūklavs

Zemkopības ministrijas valsts sekretāre Dace Lucaua

Bumbuls 67027184

adris.bumbuls@zm.gov.lv